Årsmelding allidrett

Skatval, februar 2019

Allidretten startet opp også i år med informasjon til foreldre/foresatte i Skihytta, mens barna hadde skattejakt i Klempen. En god start med mange aktive barn og engasjerte foreldre, noe som har holdt seg igjennom hele året.

Det som blant annet var viktig for oss å formidle til foreldrene i det første møte var:

* Vi ønsker delaktige foreldre.
* Mobilfri sone
* Om barnet ditt trenger støtte, bli med.
* Alle barn har en atferd – vi har plass til alle.

Vi valgte i år å delegere ansvaret til foreldre i en ferdig plan for et halvt år om gangen, noe som har fungert veldig godt. Facebook har blitt brukt som hovedkanal for kommunikasjon, med noen få unntak på mail.

Vi gjentok suksessen fra i fjor med å engasjere J13 som instruktører i fotball ute på Skatval skole, noe som var veldig stas – både for store og små. Ved arrangement i regi av IL Fram og Skilaget oppfordrer vi alle til å delta på dette, og vanlig allidrett utgår disse ukene. Dette gjelder blant annet ved Telenorkarusell, hoppetustløp og friidrettsstevner.

 Det har vært et variert program med natursti, fotball, svømming, tur til Svartkamhytta, lommelykttur, tae-kwon-do, litt volleyball og ski/akebrett i Klempen. Inne i hallen har vi hatt tredeling av gruppa med ulike aktiviteter og hvor det har vært minimalt med venting og kø. Et mål er å introdusere ulike aktiviteter slik at alle barna får en mulighet til å finne en arena å erfare idrettsglede i. Utover våren står i tillegg sykling, friidrett og Forbordsfjellet opp på planen.

Glede, mangfold, mestring og fellesskap har vært sentralt i planene våre.

2012 og 2013-kullene har vært en fornøyelse å lede gjennom allidretten med engasjerte foreldre/foresatte og bevegelsesglade barn.

Mvh Styret for allidretten på Skatval 2018/19,

Annette Kvaal Gangås, Astrid Junker, Hilde Grønbeck og Maren Vollan.